钦定古今图书集成/明伦汇编/官常典/第567卷 > 赵遹
## 钦定古今图书集成/明伦汇编/官常典/第567卷 > 赵遹

按《宋史》本传：“遹，开封人。大观初，以发运司勾当公事，
为梓州路转运司判官。泸戎诸夷纳土，命遹相置，以
建立纯州县。砦劳，加直秘阁，升转运副使，俄授龙图
阁直学士，为正使。政和五年，晏州夷酋卜漏反，陷梅
岭堡，知砦高公老遁。公老之妻，宗女也，常出金玉酒
器饮卜漏等，漏心艳之。会泸帅贾宗谅以敛竹木扰”
夷部，且诬致其酋斗个旁等罪，夷人咸怨，漏遂相结，
因上元张灯袭破砦，掳公老妻及其器物，四出剽掠。
遹行部昌州，闻之，倍道趋泸州。贼分攻乐共城、长宁
军、武宁县，宗谅皆遣将拒却之。已而乐共城监押潘
虎诱杀罗始党族首领五十人，其族蛮偾怒，合漏等
复攻乐共城，遹并劾之。诏斩虎，罢宗“谅，代以康延鲁，
而听遹节制。遹阴有专讨意，兵端益大矣。”于是诏发
陕西军义军上军保甲三万人，以遹为泸南招讨使。
遹与别将马觉、张思正分道出，期会于晏州、思峨州，
近而固。遹遣王育先破之，村囤诸落，相继而克。因其
积谷食士卒，既抵晏州，觉、思正各以兵来会，漏据轮
缚大囤，其山崛起数百仞，林箐深密，夷奔溃者悉赴
之。乃垒石为城，外树木栅，当道穿坑阱，仆巨枿，布渠
答，夹以守障，俯瞰官军，矢石所中皆靡碎，遹军不能
进。间从巡检种友直、田祐恭按视其旁山，崖壁特峭
绝，贼恃之无守备。遹欲袭取，命友直、祐恭军其下，而
身当贼冲。番军迭攻之，未旦鼓而进，迨夕则止。贼并
力拒，战，不得息。友直所部多思、黔土丁，习山险，而山
多生猱，遹遣土丁捕之，伐去。蒙密缘崩石挽藤葛而
上，得猱数十头，束麻作炬，灌以膏蜡，缚于猱背。暮夜，
复遣土丁负绳梯登崖巅，迺缒梯引下，人人衔枚挈
猱，蚁附而上。比鸡鸣，友直、祐恭与其众悉登，拥刀斧
阱箐入。及贼栅，出火然炬，猱热狂跳，贼庐舍皆茅竹，
猱窜其上，火辄发，贼号呼奔扑，猱益惊，火益炽。官军
鼓噪破栅，遹望见火，麾军蹑云梯攻其前，两军相应，
贼扰乱不复能抗，赴火坠崖死者不可计，俘斩数千
人。卜漏突围走，至轮多囤，追获之。晏州平，诸夷落皆
降，拓地环二千里。遹为建城砦，画疆亩，募人耕种，且
习战守，号曰“胜兵。”诏置沿边安抚司，以转运副使孙
义叟为安抚使。高公老妻不辱而死，诏赠节义族姬，
加遹龙图阁直学士、熙州兰湟经略安抚使。遹以疾
请祠，不许。既入对，赐上舍出身，拜兵部尚书。遹与童
贯有隙，力请去。以提举醴泉观兼详定一司敕令。六
年，出知成德军，拜延康殿学士，赐其子永裔上舍出
身、秘书省校书郎。涞水人董才，得罪亡命，因聚众为
贼，攻败城邑，辽人不能制。中山帅府阴与才通，诱使
来归。才寻为辽所破，遂上书请取全燕以自效。王黼、
童贯大喜，将许之，遹言不可。客或以沮朝廷密谋止
遹，遹曰：“帅臣所部，封境虽异，事无异也。且论思献纳，
侍从之职，遹今以侍从备帅臣，而真定、中山边接，隙
苟一开，吾境得无事乎？”疏奏，上然之，又斥还才书。才
穷蹙，转入河东，诏以问遹，遹复具疏极论其害，洎遹
徙熙州，黼等卒纳才。又虑遹过阙入见有所陈，趣使
便道赴镇。诸蕃闻遹至，相贺曰：“吾父来，朝廷真欲无
事矣！”争出鉏耨牛，价为顿高。时议更陕西大铁钱，价
与铜钱轻重等，遹上言曰：“铜重铁轻，自然之理。今反
其理，民谁信之？以人夺天，虽厉其禁，终不可行也。”居
数月，以疾乞致仕，命提举嵩山崇福宫。起知中山、顺
昌、应昌府。金人举兵，召遹赴阙，寻卒。永裔历知眉州，
言者论遹欺罔朝廷以军功，永裔遂放罢。